અંશુ ગુપ્તાનો જન્મ એક મધ્યમવર્ગીય પરિવારમાં થયો. એન્જિનિયર બનવાની ઇચ્છા હોવાના કારણે તેમણે દસમું ધોરણ પાસ કર્યા બાદ સાયન્સ સ્ટ્રીમ પર પસંદગી ઉતારીને આગળનું ભણતર શરૂ કર્યું. પરંતુ બારમાં ધોરણના ભણતર દરમિયાન તેમનો એક્સિડન્ટ થતા તેમણે ઘણો સમય પથારીવશ રહેવું પડ્યું. આ સમય દરમિયાન તેમણે તેમના કરિયરમાં આગળ શું કરવું તે અંગે ઘણું વિચાર્યું અને પત્રકાર બનવાનું નક્કી કર્યું. દેહરાદૂનમાં ગ્રેજ્યુએશન કર્યા બાદ તેમણે દિલ્હીની ઇન્ડિયન ઇન્સ્ટિટ્યૂટ ઓફ માસ ક્મ્યૂનિકેશન દ્વારા પત્રકારત્વનો કોર્સ કર્યો. આ દરમિયાન તેમણે અનેક ન્યૂઝપેપર્સમાં તેમના આર્ટિકલ્સ આપ્યા. ત્યારબાદ તેમણે એક એડ એજન્સીમાં કોપી રાઇટર તરીકે કામ કરવાની શરૂઆત કરી દીધી. અને ત્યાર પછી તેમણે પાવર ગેટ નામની કંપનીમાં કામ કર્યું. પણ એવો સમય આવ્યો જ્યારે અંશુ નોકરી કરીને કંટાળી ગયા. તેઓ તેમના જીવનમાં કંઇક નવું કરવા માંગતા હતાં. કંઇક એવું જેનાથી સમાજને કંઇક ફાયદો થાય.